APSTIPRINĀTS

ar Latvijas Kultūras akadēmijas

Senāta sēdes Nr. 1 lēmumu Nr. 9

2017. gada 16. janvārī

Ar grozījumiem, kas apstiprināti:

ar LKA Senāta sēdes Nr. 2 lēmumu Nr. 5

2021. gada 15. februārī;

Latvijas Kultūras akadēmijas Senāta sēdē

2025. gada 29. augustā, protokols Nr. 1.2-1/7

**Studiju maksas atvieglojumu piemērošanas kārtība**

**Latvijas Kultūras akadēmijā**

Iekšējais normatīvais akts Nr. 1.0-7/21

Izdots saskaņā ar

Augstskolu likuma 4. panta trešās daļas 8. punktu

1. **Vispārīgie noteikumi**
   1. Studiju maksas atvieglojumi var tikt piemēroti personām, kuras studē Latvijas Kultūras akadēmijā (turpmāk – LKA) īsā cikla profesionālās augstākās izglītība studiju programmās (turpmāk – īsā cikla) bakalaura, maģistra, doktora studiju programmās pilna laika studijās par fizisko vai juridisko personu līdzekļiem.
2. **Studiju maksas samazināšana**
   1. Studējošajam, kurš izpildījis visas līgumā par studijām LKA paredzētās finansiālās saistības un kuram nav akadēmisko parādu par iepriekšējo semestri (semestriem), ir tiesības lūgt samazināt līgumā par studijām LKA noteikto studiju maksu semestrī un atbilstoši arī studiju maksu par pilnas studiju programmas apguvi, ja attiecināms kāds no 2.2. punktā minētajiem nosacījumiem.
   2. Studējošajam ir tiesības lūgt samazināt noteikto studiju maksu semestrī līdz 50% šādos gadījumos:
      1. sakarā ar bērna piedzimšanu;
      2. sakarā ar studējošā smagu slimību vai invaliditāti, tuva radinieka smagu slimību vai nāvi;
      3. sakarā ar ģimenes (personas) atzīšanu par trūcīgu.
   3. Studējošā lūgums semestra pirmo divu nedēļu laikā tiek noformēts kā rakstveida motivēts iesniegums LKA rektoram. Iesniegumam obligāti jāpievieno dokumenti, kas apliecina kāda no 2.2. punktā minētajiem gadījumiem iestāšanos (iepriekšējā semestra vai studiju gada laikā izdotas bērna dzimšanas apliecības kopija; darbnespējas lapa, invaliditātes apliecības vai miršanas apliecības kopija; atbilstoša pašvaldības izziņa, kas apliecina trūcīgas ģimenes (personas) statusu). Ja attiecīgie dokumenti nav pievienoti, iesniegums netiek izvērtēts.
   4. 2.2. punktā paredzētais studiju maksas atvieglojums tiek piemērots uz vienu semestri.
   5. LKA Studējošo pašpārvalde semestra pirmo divu nedēļu laikā var lūgt LKA rektoru samazināt noteikto studiju maksu semestrī līdz 50% Studējošo pašpārvaldes valdes priekšsēdētājam.
   6. LKA akadēmiskās struktūrvienības vadītājs semestra pirmo divu nedēļu laikā ar motivētu iesniegumu var lūgt LKA rektoru par ieguldījumu studiju procesa nodrošināšanā samazināt studējošajam noteikto studiju maksu semestrī no 25% līdz 100%. LKA rektors var pieņemt šādu lēmumu arī pēc savas iniciatīvas.
   7. Lēmumu par studiju maksas atvieglojumu piešķiršanu pieņem LKA rektors pēc LKA Studiju maksas atvieglojumu komisijas rekomendācijas. Par rektora pieņemto lēmumu LKA Studiju departamenta darbinieks ne vēlāk kā semestra trešajā nedēļā informē studējošo.
   8. Visos gadījumos, kad ar LKA rektora lēmumu studējošajiem samazināta studiju maksa, LKA Studiju departamentā ne vēlāk kā semestra trešajā nedēļā tiek sagatavoti parakstīšanai studiju līguma pielikuma (maksājuma grafika) grozījumi un izmaiņas fiksētas LKA informatīvajā datu bāzē.
3. **Studiju maksas atvieglojumi LKA doktora studiju programmu studējošajiem** 
   1. LKA doktora studiju programmās studējošajam, kurš  ir saņēmis doktora studiju programmas vai apakšprogrammas direktora rakstisku rekomendāciju ir tiesības lūgt samazināt vai atbrīvot viņu no līgumā par studijām noteiktās studiju maksas semestrī un atbilstoši arī samazināt studiju maksu par pilnas studiju programmas apguvi.
   2. Iesniegumu kopā ar doktora studiju programmas vai apakšprogrammas direktora  rakstisku rekomendāciju atbrīvošanai no studiju maksas vai tās samazināšanai doktorants adresē Doktorantūras skolas padomei.   Iesniegumu jāiesniedz ne vēlāk kā semestra pirmo divu nedēļu laikā. Doktorantūras skolas padome izskata iesniegumu un atbalsta gadījumā nodod to izskatīšanai LKA Studiju maksas atvieglojumu komisijai.
   3. Lēmumu par doktora studiju programmas studējošā studiju maksas samazināšanu, piešķirtā samazinājuma apmēru vai atbrīvošanu no studiju maksas pieņem rektors pēc LKA Studiju maksas atvieglojumu komisijas rekomendācijas izvērtējot LKA budžeta līdzekļu pieejamību.
   4. Ja studiju maksas atbrīvojumam vai samazinājumam pieteikušies vairāki studējošie LKA, bet LKA budžeta līdzekļi neļauj piešķirt studiju maksas atbrīvojumu vai samazinājumu visiem pretendentiem, tad priekšroka dodama pretendentam, kurš saņēmis augstāku rezultātu doktora studiju programmas iestāšanās novērtējumā vai pēdējā semestra studiju pārbaudījumos.
   5. Par rektora pieņemto lēmumu LKA Studiju departamenta darbinieks ne vēlāk kā semestra trešajā nedēļā informē studējošo, kā arī fiksē izmaiņas LKA informatīvajā datu bāzē. Studējošais, kurš saņēmis atbrīvojumu no studiju maksas vai studiju maksas samazinājumu, ar LKA paraksta vienošanos pie studiju līguma, uzņemoties izpildīt studiju programmā paredzētās saistības.
   6. LKA rektoram ir tiesības pēc rakstiska iesnieguma saņemšanas samazināt noteikto maksu par doktora (promocijas) eksāmena kārtošanu un promocijas darba aizstāvēšanu LKA Promocijas padomē vai atbrīvot no šāda maksājuma LKA akadēmiskā vai vispārējā personāla darbinieku, kurš strādā pamatdarbā LKA un nestudē LKA doktora studiju programmā.
   7. Pēc LKA rīkojuma saņemšanas LKA Finanšu un personāla pārvaldības departaments veic Latvijas Republikas likumdošanā paredzēto iedzīvotāja ienākuma nodokļa pārrēķinu darbiniekam.
4. **Studiju maksas atvieglojumu piešķiršanas komisija**
   1. Studiju maksas atvieglojumu pieteikumu izvērtēšanai ar rektora rīkojumu tiek izveidota LKA Studiju maksas atvieglojumu piešķiršanas komisija (turpmāk – Komisija), kuras sastāvā ir LKA Zinātņu prorektors, akadēmisko struktūrvienību vadītāji un Finanšu un personāla pārvaldības departamenta pārstāvis, divi Studiju departamenta pārstāvji.
   2. Komisijas sēdes pēc nepieciešamības organizē tās priekšsēdētājs vai vietnieks. Komisija ir lemtspējīga, ja tās sēdē piedalās ne mazāk kā 4 (četri) komisijas locekļi, tai skaitā komisijas priekšsēdētājs vai vietnieks. Lēmumi tiek pieņemti ar vienkāršu balsu vairākumu. Ja balsojot balsis dalās līdzīgi, izšķirošā ir komisijas priekšsēdētāja balss.
5. **Maksājumu grafika izmaiņas**
   1. Studējošajiem, ja ir izpildītas visas līgumā par studijām paredzētās saistības, ir tiesības lūgt grozīt līgumā par studijām noteiktā studiju maksājumu grafika termiņus un sadalīt kopējo studiju maksu par semestri līdz četrām daļām.
   2. Maksa par izmaiņu veikšanu studiju maksājumā grafikā noteikta LKA maksas pakalpojuma cenrādī.
   3. Studējošā lūgums tiek noformēts kā iesniegums LKA Finanšu un personāla pārvaldības departamentam.
   4. LKA Finanšu un personāla pārvaldības departaments izvērtē studējošā iesniegumu un nedēļas laikā informē studējošo par lēmumu.
   5. Maksājumi var tikt sadalīti ne vairāk kā četrās aptuveni vienādās daļās.
      1. Pirmā maksājuma termiņš var tikt pagarināts uz laiku, kas nav vēlāks par semestra 5. studiju nedēļu.
      2. Visa studiju maksa par semestri jānokārto līdz semestra 17. nedēļai.
   6. Izmaiņas fiksē LKA informatīvajā datu bāzē.
6. **Kārtībai pievienoti pielikumi**:
   1. 1. Pielikums: iesnieguma veidlapa studiju maksas samazināšanai īsā cikla, bakalaura un maģistra programmu studējošajiem;
   2. 2. Pielikums: iesnieguma veidlapa studiju maksas samazināšanai doktora studiju programmu studējošajiem;
   3. 3. Pielikums: iesniegums veidlapa studiju maksas maksājuma grafika izmaiņām.

Kārtību sagatavoja Studiju departamenta direktore Dana Daugule

dana.daugule@lka.edu.lv